শুধুমাত্র ভারতের নয়, তাজ মহল পরিচিত সারা বিশ্বে। দুনিয়ার সপ্তম আশ্চর্যের একটি এই শুভ্র স্মৃতিসৌধ। আর দেশের সর্বোচ্চ আদালত হুমকি দিয়েছে তা বন্ধ করে দেওয়ার!
স্বাভাবিকভাবেই চিন্তিত প্রেমিককুল। কারণ তাজ মহল যে প্রেমের স্মারক। তার সঙ্গে চিন্তিত হয়ে পড়েছে উত্তর প্রদেশ সরকারও।
সর্বভারতীয় সংবাদ মাধ্যমের এক প্রতিবেদন অনুযায়ী, আজ, বুধবার, এক শুনানিতে সুপ্রিম কোর্ট অত্যন্ত ক্ষোভ প্রকাশ করে এমনটাই ঘোষণা করে। পাশাপাশি এও বলে যে, ৩১ জুলাইয়ের পর থেকে প্রতি দিন এই মামলার শুনানি হবে। 

এই বিষয়ে অন্যান্য খবর

তাজ মহল— ভালবাসার এই স্মারক সম্পর্কে জানা-অজানা ১০টি তথ্য
তাজ দর্শনে নতুন নিয়ম! ঘড়ি দেখে ঘুরতে হবে প্রেমের সৌধ
শুধু আগ্রাতেই নয়, ‘তাজ মহল’ ছড়িয়ে রয়েছে দেশে-বিদেশেও


তাজের রক্ষণাবেক্ষণ নিয়ে একটি পিটিশন জমা পড়েছিল সুপ্রিম কোর্টে। পরিবেশ দূষণের ফলে শ্বেতশুভ্র তাজে হলদে ভাব দেখা গিয়েছল বেশ কয়েক বছর আগেই। বর্তমানে সবুজ ও লালচে রঙের প্রলেপ পড়েছে। 
সর্বোচ্চ আদালত এই নিয়ে স্বাভাবিকভাবেই বিরক্তি প্রকাশ করেছে। বিচারপতিদের মতে, তাজ দর্শনে দেশে যে সংখ্যায় বিদেশি পর্যটক আসে, তাতে দেশের অর্থনৈতিক অবস্থার উন্নতি হতে বাধ্য। আর তাকেই কিনা অবহেলা করছে উত্তর প্রদেশ সরকার। 
তাজের গুরুত্ব বোঝাতে, প্যারিসের আইফেল টাওয়ারকে একটি সামান্য টিভি টাওয়ারের সঙ্গে তুলনা করে সর্বোচ্চ আদালত। বিচারপতিরা বলেন, আইফেল টাওয়ার দেখতে আট কোটি পর্যটক যায় প্যারিসে। তাজ দর্শনে এই সংখ্যা আরও অনেক বেশি হওয়া উচিত।